ฟินันซ่ามั่นใจโปรตุเกสฟื้นตั้งกองทุน11เดือนจ่าย2.4%
บลจ.ฟินันซ่าตอกย้ำความมั่นใจออก "กองทุนฝอยทองพันธบัตรโปรตุเกส" รอบใหม่ ลงทุน 11 เดือน ผลตอบแทน 2.40% ต่อปี
3 พ.ย. 2553

บลจ.ฟินันซ่าตอกย้ำความมั่นใจออก "กองทุนฝอยทองพันธบัตรโปรตุเกส" รอบใหม่ ลงทุน 11 เดือน ผลตอบแทน 2.40% ต่อปี
นายธีรพันธุ์  จิตตาลาน  ประธานเจ้าหน้าที่บริหารและกรรมการบริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บลจ.ฟินันซ่า จะเปิดเสนอขายกองทุนเปิดฟินันซ่าตราสารหนี้ต่างประเทศ 11เดือน1 (FAM FFI11M1) ในระหว่างวันที่ 4-10 พ.ย.2553 ซึ่งมีนโยบายเน้นลงทุนในตั๋วเงินคลังหรือพันธบัตรรัฐบาลโปรตุเกส อายุประมาณ 11 เดือน โดยจะทำการป้องกันความเสี่ยงจากอัตราแลกเปลี่ยนเต็มจำนวน และคาดว่าจะมีอัตราผลตอบแทนที่ประมาณ 2.40% ต่อปี ลงทุนขั้นต่ำเพียง 2,000 บาท 
กองทุน FAM FFI11M1 เป็นกองทุนพันธบัตรโปรตุเกสกองที่ 2 หลังจากที่บริษัทได้ออกกองทุนเปิดฟินันซ่าตราสารหนี้ต่างประเทศ 12เดือน1/10 อายุประมาณ 12 เดือน โดยครั้งนั้นมีอัตราผลตอบแทนที่ประมาณ 3.00% ต่อปี ซึ่งยังคงมีผู้ลงทุนให้ความสนใจสอบถามเข้ามาอย่างต่อเนื่องแม้ว่าจะปิดเสนอขายกองแรกไปแล้ว บริษัทได้ติดตามตลาดของประเทศโปรตุเกสอย่างใกล้ชิด และพบว่านักลงทุนทั่วโลกมีความเชื่อมั่นต่อความน่าเชื่อถือของพันธบัตรรัฐบาลโปรตุเกสมากขึ้น ส่งผลให้อัตราผลตอบแทนของพันธบัตรรัฐบาลโปรตุเกสและค่าความเสี่ยงด้านเครดิตในตลาด Credit Default Swap ของประเทศโปรตุเกส อายุ 1 ปี ปรับตัวลดลงอย่างรวดเร็ว 
นอกจากนี้การไปเยือนโปรตุเกสของนายกรัฐมนตรีจีนในช่วงสัปดาห์แรกของเดือนพฤศจิการยน และการเข้าไปซื้อพันธบัตรรัฐบาลโปรตุเกสของประเทศจีนจะเป็นปัจจัยที่ช่วยสนับสนุนความมั่นใจของนักลงทุนได้อีกทางหนึ่ง
นายธีรพันธุ์ กล่าวอีกว่า ประเทศโปรตุเกสยังคงอันดับความน่าเชื่อถือของประเทศที่ระดับ A1 (Moody’s) และมีความเสี่ยงด้านความไม่มั่นคงด้านต่างๆ ต่ำ (Event Risk) เนื่องจากเป็นประชาธิปไตยที่มั่นคง และระบบเศรษฐกิจที่กระจายตัว ซึ่งหากเปรียบเทียบกัประเทศอื่นๆ เช่นเกาหลี Moody’s เห็นว่าประเทศโปรตุเกสมีความน่าเชื่อถือดีกว่าเนื่องจากมีความมั่นคงทางการเมืองมากกว่า ล่าสุดเมื่อวันที่ 27 ต.ค.2553 ตลาดคาดว่าร่างงบประมาณ ปี 2554 ของรัฐบาลโปรตุเกสจะผ่านรัฐสภาภายในต้นเดือนพฤศจิกายนนี้ โดยพรรคฝ่ายค้านอาจงดการออกเสียงแทนการคัดค้านเพื่อให้งบประมาณปี 2554 ผ่านสภาในที่สุด โดยร่างงบประมาณดังกล่าวปรับลดงบประมาณขาดดุลในปี 2554 ให้เหลือเพียง 4.6% ของ GDP เพื่อแก้ปัญหาหนี้สาธารณะของประเทศ ตามที่ได้เสนอต่อ ECB (The European Central Bank) โดยมาตรการดังกล่าว มีนโยบายลดค่าใช้จ่ายภาครัฐ เช่น ลดเงินเดือนข้าราชการและลูกจ้างของรัฐ ลดสวัสดิการทางด้านการรักษาพยาบาล ชลอการลงทุนในโครงสร้างพื้นฐาน เป็นต้น ขณะเดียวกันก็จะเพิ่มรายได้ของรัฐ โดยขึ้นภาษีมูลค่าเพิ่มจาก 21% เป็น 23% ในปี 2554